L-ikbar problema ta' dan il-pajjiż mihiex il-politika, jew l-ambjent, jew il-korruzzjoni. L-ikbar problema hija d-dilettantiżmu. Dik l-idea li kulħadd jista' jagħmel kollox għax basta niddubbaw Il-kelma propja hija: nillapazzaw. Tillapazza hi li kollox jgħaddi, basta neħilsu malajr u bl-irħis u jekk jista' jkun nieħdu anke ftit glorja personali li ma ħaqqniex. Ma fiha xejn ħażin li tkun dilettant. Hawn min hu dilettant tal-karozzi, jew tal-isport, jew tat-tpinġija. Iżda billi ssuq karozza m'intix xufier, u billi tilgħab logħba jew tnejn fil-ġimgħa ma sirtx futboler. Wisq anqas int artist għax tgħallimt tpinġi siġra jew mużiċist għax skoprejt erb'akkordji. Id-dilettantiżmu mhuwiex alternattiva għal-professjonalita. Dan bħal meta tixtri żarbun tat- minn fuq il-monti u wara ftit tibda tgerger li qed juġgħuk saqajk u li diġa qed jitqattalek. Il-Monti...minn fejn naqbad nibda??? Ejja nibdew minn s*&^^ha, hekk kif titlob it-tradizzjoni Maltija. Dawk l-istends il-ġodda huma atroċi. Kieku jien bejjiegħ tal-Monti nieħu għalija. Lanqas l-istands tal-Lejla Maltija tal-kappillan ma jkunu daqshekk koroh. Literallment sabu koċċ ħadid żejjed u ksewh b'naqa plastik....u żebgħu naqra Salib ta' Malta biex ikun 'lowkal'. Qed nirriskjaw kawża l-Qorti Internazzjonali mill-Ordni ta' San Ġwann... Iżda l-problema hija ikbar minn hekk. Din il-kruha qegħdin nipproponuha f'nofs proġett li sewa l-miljuni. Iktar inkwetanti mid-disinn tal-istends huwa l-prodott li għalihom qed isir dan kollu. Il-Monti tal-Belt sar biss suq t'affarjiet maħdumin iċ-Ċina ta' kwalita dibattibli. Mingħajr ma nidħol fil-mertu tal-prodott (li frankament, la għadhom ibiegħu dawn l-affarjiet sinjal li n-nies tixtrihom!), ma naħsibx li dawn huma affarjiet li għandhom jinbiegħu f'post daqshekk prominenti. U tal-Monti mhumiex l-unika negozji li m'għandhomx jitħallew fid-daħla tal-Belt. Ma dawk inżidu l-lista ta' ħwienet li jbiegħu miċ-Ċina, ħwejjeġ ta' kwalita inferjuri, u l-bosta bankarelli ta' imbarazz li saru b'kunfidenza jikkampjaw minn BIeb il-Belt sa quddiem il-Qorti. Nerġa nirrepeti...suq ħieles u la n-nies jixtru sinjal li jriduhom. Iżda hemm post għal kollox, u d-daħla tal-Belt kapitali jixirqilha aħjar. Barra minn hekk, iċ-ċaqliq tal-Monti iktar 'il fuq fil-Belt qed ikompli joħnoq l-attentati kbar li hemm biex nirriġeneraw 'il-Belt. Ħa nneħħu l-Parlament minn Pjazza San Ġorġ, il-Mużew tal-Arti minn Triq Nofsinhar, u issa l-Monti minn Triq il-Merkanti. U kollox mgħaffeġ ġo l-istess erba blokok. Iktar ma rridu niftħu l-Belt u ntuha ħajja fit-totalita tagħha, iktar qegħdin inċekknuwha. U ċ-ċokon huwa t-tarka tad-dilettant. Id-dilettant m'għandux il-mezzi biex joħlom u jwettaq. Id-dilettant m'għandux il-ħin għall-proġetti kbar, għax id-dilettant jaħdem fuq id-delizzju tiegħu għal ftit ħin wara x-xogħol. jista' jilħaq livelli ta' sengħa kbira, iżda jibqa' biss dilettant. U sakemm jibqa' jgħaraf li dilettant m'għandix problema. Iżda meta taffaċċja xi ħaġa bħal dawk l-istends, hemmhekk id-dilettantiżmu jiġi nsult. Insult lejn iċ-ċittadin Malti u lejn l-istorja ta' Beltna. Kieku jien nistħi nippreżenta xi ħaġa bħal dik maġenb dak il-wirt arkitettoniku spettakolari li hemm fil-Belt. Kieku jien nistħi li f'dinja fejn id-disinn u l-arti qed jimxu lejn iktar professjonalita, nippreżenta biċċa xogħol hekk. F'dan kollu hemm responsabilita politika, xi ħadd irid ikollu s-saħħa jwaqqaf xi ħaġa bħal din milli ssir. Iżda...u aktar importanti minn hekk...hemm responsabilita soċjali tagħna bħala ċittadini li la naċċettaw id-dilettantiżmu bħala xogħol professjonali u lanqas inkunu aħna li nippreżentaw xogħol ta' kwalita inferjuri bħala xi ħaġa tajba. Jekk veru aħna poplu li nemmnu fil-kwalita, mela kieku l-Monti ma jbiegħx affarjiet miċ-Ċina iżda jibda jbiegħ affarjiet lokali u artiġjanali, jew ħwejjeġ ta' kwalita maħduma bl-idejn. Iżda d-dilettantiżmu huwa komdu. Huwa komdu mhux għall-politikant jew għal min imexxi (anzi huwa pjuttost skomdu). Huwa komdu għall-opportunist għax permezz tal-medjokrita jidher sabiħ hu. U fuq kollox l-opportuniżmu mhux għajr medjokrita morali, dak il-faqar morali magħmul mill-plastik, , u slaleb ta' Malta ħomor.
Bħall-bejjiegħa fit-Tempju...